Sahandhap Sampéyan-Dalem Ingkang Sinuhun Kangjeng Susuhunan Pakubuwana Ingkang Jumeneng kaping Tiga-welas (Hanacaraka: ꦯꦸꦯꦸꦲꦸꦤ꧀ꦤꦤ꧀ꦦꦑꦸꦨꦸꦮꦟ꧇꧑꧓꧇) miyos ing Surakarta,28 Juni 1948; yuswa 74 taun , inggih punika raja kaping kalih welas ingkang jumeneng nata wonten ing Karaton Kasunanan Surakarta.

Jumeneng nata 
Sasampunipun Susuhunan Pakubuwana XII surud rikala surya kaping 11 Juni 2004, lajeng antawisipun para putra-dalem sami pasulayan babagan sinten ingkang badhé kajumenengaken nata. Ing 31 Agustus 2004, salah satunggiling putra-dalem Pakubuwana XII, ingkang asma Susuhunan Pakubuwana XIII Tedjowulan utawi  KGPH.Panembahan Agung Tedjowulan kajumenengaken nata déning sawetawis putra-dalem. Jumenengan nata punika dipun gelar ing Sasana Purnama, Badran, Kotabarat, Surakarta, ingkang boten sanes punika salah satunggiling padaleman kagunganipun BRAy. Mooryati Soedibyo.

Kamangka saderengipun wonten salebeting parembagan Forum Komunikasi Putra - Putri (FKPP) Pakubuwana XII ingkang kaleksanan surya kaping 10 Juli 2004 sampun netepaken bilih putra-dalem ingkang sepuh piyambak, ingkang asma KGPH. Hangabehi punika ingkang kagungan hak lenggah nata, lan ugi sampun netepaken dinten jumenenganipun benjing surya kaping 10 Sèptèmber 2004. Nanging ing wiwitanipun wulan Sèptèmber 2004, dumadakan KGPH. Tedjowulan dalah pandhèrèkipun sami tindakan nggropyok konten Karaton Surakarta. Gègèran punika ugi anjalari sawetawis tiyang ketaman tatu, kalebet para ningrat lan abdi dalem ingkang manggèn wonten papan punika wau. Awit kadadosan punika, KP. Eddy Wirabhumi (garwanipun GKR. Wandansari) minangka pangarsa Lembaga Hukum Keraton Surakarta sinartan kaliyan pokrul sami nglapuraken para pandhèrèkipun KGPH. Tedjowulan dhateng Polresta Surakarta. Lapuran punika wau dipun damel adhedhasar pangrisakan wangunan cagar budaya ing sakiwa-tengenipun karaton.

Rékonsiliasi prakawis 
Ing surya 18-19 Juli 2009 dipun gelar upacara wonten karaton kanggé mangayubagya jumenenganipun Kangjeng Susuhunan Pakubuwana XIII kanthi iring-iringan beksa Bedhaya Ketawang. Para dhayoh ingkang rawuh kadadosan saking dhayoh agung lan ugi KGPH Tedjowulan ngakeni bilih sesebatan "Susuhunan Pakubuwana XIII" punika dipun paringaken dhateng KGPH Hangabèhi lumantar adicara rékonsiliasi ingkang dipun prakarsani déning Pamaréntah Kitha Surakarta saha DPR-RI. Wondéning KGPH Tedjowulan piniji minangka Mahapatih ingkang kawastanan "Kangjeng Gusti Pangéran Harya Panembahan Agung".

Silsilah

Tiyang sepuh 

Putra pambajeng saking Susuhunan Pakubuwana XII kaliyan KRAy. Pradapaningrum.

Garwa 

 Kagungan garwa cacah tiga:

 Nuk Kusumaningdyah / KRAy. Endang Kusumaningdyah (pegatan)
 Winarsih Sri Haryani / KRAy. Winarti (pegatan)
 Asih Winarni/KRAy. Pradapaningsih/GKR. Pakubuwana (minangka pramèswari)

Putra 

 Kagungan putra kakung cacah kalih:

 GRM. Suryo Suharto / KGPH. Mangkubumi
 GRM. Suryo Aryo Mustiko / KGPH. Purbaya / KGPAA. Hamangkunagara ingkang sampun kawisudha minangka Pangéranpati Karaton Surakarta ajejuluk Kangjeng Gusti Pangéran Adipati Anom Hamangkunagara Sudibya Rajaputra Naréndra Mataram

 Kagungan putra setri cacah gangsal:

 GRAj. Rumbai Kusuma Dewayani/GKR. Timoer
 GRAj. Devi Elyana
 GRAj. Ratih Wijasani
 GRAj. Sugih Oceani
 GRAj. Putri Purnaningrum

Priksani ugi 
Pratélan ratu Mataram Anyar
 Kasunanan Surakarta

Rujukan 

Lair 1948
Raja Jawa
Surakarta